text: Sint-Piter
  Oarsprong fan Sint-Piter[bewurkje seksje | boarne bewurkje]
  Der is in moai ferhaal oer de bruorren Sint-Niklaas en Sint-Piter, dy't alle jierren op 5 desimber tegearre nei Nederlân kamen mei presintsjes, oant de kear doe't se de sek foar Grou ferjitten wienen, en Sint-Piter werom gong, en sa einlings earst yn febrewaris in Grou oankaam. Mar de oarsprong fan it feest is dochs wat oars.
  Mei de iuwen is it feest, it Sint-Piterfeest, hast oeral út de moade rekke, mar yn Grou is it bleaun. Krekt wêrom dat sa wie is net dúdlik. Faaks om't Sint-Petrus, de patroanhillige fan Grou wie. (Grou hat hieltyd noch in Sint-Pitertsjerke). Faaks ek wie Grou sa isolearre troch it wetter dat âlde brûken dêr net sa maklik troch oare ferfongen waarden.
  Feroarjend Sint-Piterfeest[bewurkje seksje | boarne bewurkje]
  Yn de 19e iuw wie de Sint-Piter ien dy't troch it doarp gong mei in keatling oan 'e foet en mei in duffelske jas oan, mei op dy jas snobbersguod en fruit. As er dan in wente yn gong, koenen de bern der wat fan ôf helje. En dan gong er wer fierder.
  Mar oan it begjin fan de 20e iuw wie der eins net sa folle mear oer fan it Sint-Piterfeest. Doe hat in beukerjuffer út Grou, juffer Jansen, de hjoeddeiske Sint-Piter betocht, mei syn sêfte wite burd, syn wite tabbert en reade miter en syn stêf, en ek it ferhaal oer de twa bruorren. No komt Sint-Piter alle jierren mei de boat oan, tegearre mei in swarte feint, en hy rydt op in swart hynder troch it doarp. Yn it ferline wie dy oankomst op 21 febrewaris, mar sûnt 1971 komt Sint-Piter yn Grou oan op de sneon foar syn nammedei.
  Sint-Piter yn Grou[bewurkje seksje | boarne bewurkje]
  Hjoeddeisk wurdt der yn Grou in soad dien foar it Sint-Piterfeest. Sa fiere de skoallen, sûnt 1958, in drok-besocht Sint-Pitermearke op. En om dat mooglik te meitsjen is der in Sint-Piterbeurs, dêr't moais en lekkers dat de Grousters sels makke hawwe ferkocht wurdt. De winkels yn it doarp dogge ek mei. Net allinnich mei Sint-Piterfersiering en muzyk, mar ek trochdat skuontsjes fan de bern yn it doarp yn de winkel-etalaazjes set wurde mei in ferrassing der yn. De bern hawwe sa alle jierren in moaie speurtocht en sykje harren skuon.